Title: ประกาศกระทรวงมหาดไทย เรื่อง การขยายเวลาเปิดจุดผ่านแดนถาวรบ้านหาดเล็ก อำเภอคลองใหญ่ จังหวัดตราด

ประกาศกระทรวงมหาดไทย

ประกาศกระทรวงมหาดไทย
เรื่อง
การขยายเวลาเปิดจุดผ่านแดนถาวรบ้านหาดเล็ก อำเภอคลองใหญ่ จังหวัดตราด[๑]

ตามประกาศกระทรวงมหาดไทย เรื่อง
การขยายเวลาเปิดจุดผ่านแดนถาวรด้านจังหวัดสระแก้ว จังหวัดตราด และจังหวัดสุรินทร์
ลงวันที่ ๒๙ ตุลาคม พ.ศ. ๒๕๔๖ กำหนดให้เปิดจุดผ่านแดนถาวรบ้านหาดเล็ก
อำเภอคลองใหญ่ จังหวัดตราด ตรงข้ามกับบ้านจามเยี่ยม อำเภอมณฑลสีมา จังหวัดเกาะกง ระหว่างเวลา
๐๗.๐๐ น. - ๒๐.๐๐ น. ของทุกวัน นั้น

ด้วยจังหวัดตราดร่วมกับเทศบาลตำบลหาดเล็ก
ได้กำหนดจัดงานประจำปีวัดเกษมสีมาราม (วัดหาดเล็ก) หมู่ที่ ๔ ตำบลหาดเล็ก
อำเภอคลองใหญ่ จังหวัดตราด ระหว่างวันที่ ๑๒ - ๑๖ เมษายน ๒๕๕๒
เพื่ออำนวยความสะดวกให้แก่ประชาชนกัมพูชาที่เดินทางเข้ามาเที่ยวชมงาน
อันเป็นการส่งเสริมการท่องเที่ยวของจังหวัดตราด ตลอดจนเป็นการสร้างความสัมพันธ์
และวัฒนธรรมกับประเทศเพื่อนบ้าน โดยเฉพาะในระดับท้องถิ่น

อาศัยอำนาจตามความในมาตรา ๑๑ และมาตรา ๒๓
แห่งพระราชบัญญัติคนเข้าเมือง พ.ศ. ๒๕๒๒ ให้ขยายเวลาเปิดจุดผ่านแดนถาวรบ้านหาดเล็ก
อำเภอคลองใหญ่ จังหวัดตราด เป็นเวลา ๕ วัน โดยกำหนดแนวทางปฏิบัติ ดังนี้

๑. ขยายเวลาเปิดจุดผ่านแดนถาวรบ้านหาดเล็ก
ตำบลหาดเล็ก อำเภอคลองใหญ่ จังหวัดตราด ตรงข้ามกับบ้านจามเยี่ยม อำเภอมณฑลสีมา
จังหวัดเกาะกง ระหว่างวันที่ ๑๒ - ๑๖ เมษายน พ.ศ. ๒๕๕๒ จากเวลา ๐๗.๐๐ น. - ๒๐.๐๐
น. เป็นเวลา ๐๗.๐๐ น. - ๒๔.๐๐ น.

๒. ในช่วงเวลา ๒๐.๐๐ น. - ๒๔.๐๐ น.
ให้อนุญาตเฉพาะประชาชนกัมพูชาเดินทางผ่านเข้า - ออก สำหรับประชาชนไทยให้เดินทางผ่านเข้า
- ออก เฉพาะในช่วงเวลาที่เปิดปกติ (เวลา ๐๗.๐๐ น. - ๒๐.๐๐ น.) เท่านั้น

๓. ให้จังหวัดตราดเพิ่มมาตรการตรวจตราการเข้า -
ออก ให้เป็นไปตามความตกลงว่าด้วยการสัญจรข้ามแดนระหว่างไทย - กัมพูชา เมื่อวันที่
๒๑ มิถุนายน พ.ศ. ๒๕๔๐ ตลอดจนจัดให้มีมาตรการปฏิบัติเป็นพิเศษในการควบคุมความสงบเรียบร้อยบริเวณพื้นที่จัดงาน
รวมทั้งป้องกันการลักลอบนำเข้ายาเสพติด
การป้องกันมิให้ประชาชนไทยเดินทางออกไปเล่นการพนันตามแนวชายแดนและป้องกันการหลบหนีเข้ามาในราชอาณาจักรไทยโดยผิดกฎหมายของประชาชนกัมพูชา

ทั้งนี้ ตั้งแต่วันที่ ๑๒ - ๑๖ เมษายน พ.ศ. ๒๕๕๒

ประกาศ
ณ วันที่ ๓๑ มีนาคม พ.ศ. ๒๕๕๒
ชวรัตน์
 ชาญวีรกูล
รัฐมนตรีว่าการกระทรวงมหาดไทย

ปริยานุช/ผู้จัดทำ
๒๐
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๐ ง/หน้า ๒๒/๑๕ พฤษภาคม ๒๕๕๒